Nashville, Tennessee

**Nashville** je glavni grad američke savezne države Tennessee i sjedište okruga Davidson. Leži na rijeci Cumberland, na sjeveru Tennesseeja. Drugi je grad po broju stanovnika u saveznoj državi, iza Memphisa.

Nashville ima 619.626 stanovnika (stanje krajem 2007.), metropolitanski grad ima 1.521.437 stanovnika. Nashville je centar izdavaštva, bankarstva, transporta, obrazovanja (univerzitet), širom svijeta poznat jkao glavni grad country muzike.

## Geografija
Nashville leži na rijeci Cumberland u sjeverozapadnom dijelu područja poznatog kao *Nashville Basin*. Grad leži između 117 m nadmorske visine kod rijeke Cumberland, i 354 m nadmorske visine.

Ukupna površina grada iznosi 1362,6&nbsp;km², od čega je 1300,8&nbsp;km² kopna i 61,8&nbsp;km² vode. Nashville ima obilježja vlažne suptropske klime - vruća i sušna ljeta te hladne zime. Godišnja je količina padalina 1222&nbsp;mm, s time da najviše kiše padne u zimu i proljeće. Ako padne snijeg (većinom u januaru i februaru), ne zadržava se predugo; godišnji je prosjek visine snijega 229&nbsp;mm. Proljeća i jeseni ugodni su u Nashvilleu, ali se u ta godišnja doba znaju javiti oluje, koje ponekad prerastu u tornado; takvi su slučajevi zabilježeni 1998, 2006 i 2008

Prosječna vlažnost zraka u Nashvilleu ujutro iznosi 83%, a u popodnevnim satima 60%, što se smatra normalnim za ovaj dio Amerike.

Najniža temperatura u historiji grada bila je -27&nbsp;°C zabilježena je 21. januara 1985, a najviša 42&nbsp;°C 28. jul 1952 i iznosila je 42&nbsp;°C.

### Metropolitanski Nashville
Nashville ima najveće područje utjecaja u državi Tennessee, koje se proteže na nekoliko okruga. Statističko područje Nashvillea uključuje okruge; Cannon, Cheatham, Davidson, Dickson, Hickman, Macon, Robertson, Rutherford, Smith, Sumner, Trousdale, Williamson i Wilson.

## Historija

Nashville su 1779. osnovali James Robertson, John Donelson i skupina doseljenika i nazvali ga Fort Nashborough, prema Francisu Nashu, junaku Američkog rata za nezavisnost. Brzo se razvio zahvaljujući idealnoj riječnoj i, kasnije, željezničkoj povezanosti. Godine 1806 dobio je status grada i postao sjedište okruga Davidson, a 1843 i prijestolnica Tennesseeja.

Već do sredine 19. vijeka Nashville je postao važna luka i važana trgovački centar, samim tim postao je važan strateški cilj odmah na početku Američkog građanskog rata. Konfederacija nije uspjela zadržati kontrolu nad gradom te je on u februaru 1862 pao u ruke Sjevernjaka, kao prva prijestolnica neke južnjačke države. Ta je činjenica pomogla Nashvilleu da se brzo oporavi nakon rata, jer nije pretrpio razaranja kao drugi južnjački gradovi. Tako da je odmah po okončanju rata, povratio svoju poziciju važnog prometnog čvorišta, a nakon toga i industrijskog središta ovoga dijela Amerike.

Grad je početkom 20. vijeka dobio nadimak "Music City USA", čemu je najviše pogodovala najpopularnija američka radijska emisija - Grand Ole Opry. Tokom burnih [1960e|[1960-ih]] u gradu je jačao pokret za zaštitu građanskih prava, kao i prava Afroamerikanaca. Godine 1963. grad se ujedinio s okrugom Davidson i formirao prvi veći grad-okrug SAD-a.

Tokom 1960-ih grad je doživio golemi porast stanovništva, a u razdoblju od 1970e do 2000e i veliki privredni razvoj, osobito tokom 1990-ih za vrijeme mandata gradonačelnika Phila Bredesena, koji je kasnije postao guverner Tennesseeja. Bredesen je uz to zaslužan i za obnovu nekoliko spomenika kulture, uključujući Kuću slavnih country muzike, javnu knjižnicu Nashvillea, sportsku dvoranu Sommet Center i stadion LP Field. Sommet Center, ranije zvan Nashville Arena i Gaylord Entertainment Center, izgrađen je kao multifunkcionalna dvorana za muzičke i sportske događaje, a od 1998 u njemu svoje utakmice igra novoosnovani NHL klub Nashville Predators. LP Field, koji se prije zvao Adelphia Coliseum, dom je NFL ekipe Tennessee Titans.

Danas je Nashville jedan od najrazvijenih i najbrže rastućih američkih gradova.

## Urbanizam

Godine 1957, izgradnjom Life & Casualty Towera, prvog nebodera u Nashvilleu, započela je izgradnja nebodera u centru grada, koja je gotovo prestala nakon 1994 i AT&T zgrade. Nova se naselja i poslovni prostori šire dalje od centra, a među njima se posebno ističe The Pinnacle at Symphony Place, veliki poslovni neboder u izgradnji. U planu su ili pred realizacijom brojni projekti, kao što su nova autobusna mreža u centru grada i brojni parkovi.

Pored spomenutih Sommet Centera i LP Fielda, Nashville ima mnogo manjih ili većih koncertnih dvorana, od kojih je najznačajniji Schermerhorn Symphony Center, a budući Music City Center imat će brojne popratne sadržaje, od hotela, restorana, trgovačkih centara i dr.

## Gradska uprava

Grad Nashville i okrug Davidson spojili su se 1963 kako bi se suzbilo nekontrolirano i neplansko širenje predgrađa. Službeni je naziv nove zajednice "Metropolitanska uprava Nashvillea i okruga Davidson" (*the Metropolitan Government of Nashville and Davidson County*), ali je poznatija kao "Metro Nashville" ili samo "Metro". Uprava vodi računa o policiji, vatrogascima, elektroprivredi, vodovodu, komunalijama i drugim javnim službama. Ima poduprave za gradsko područje i za okrug Davidson. Metro Nashville obuhvaća i manje općine kao što su Belle Meade, Berry Hill, Forest Hills, Lakewood, Oak Hill, Goodlettsville i Ridgetop, koje imaju vlastitu policiju.

Nashvilleom upravlja Gradski savjet od 40 članova, na čelu kojeg je gradonačelnik i njegov zamjenik. Trenutačni je gradonačelnik Karl Dean iz Demokratske stranke. Gradski savjet je upravno tijelo Nashvillea i okruga Davidson. Pet odbornika bira se na nivou Metro Nashvillea, dok su ostalih 35 predstavnici lokalnih izbornih jedinica. Savjet se sastaje dvaput mjesečno.

Grad je poznat kao utvrda Demokratske stranke, koja ima veliku većinu u Savjetu. Premda su lokalni izbori nestranački, ipak su Demokrati stvarna većina. Također, u okrugu Davidson pobjedu tradicionalno odnosi predsjednički kandidat Demokrata. Godine 2008. Barack Obama je dobio 60% glasova birača.

Nashville je podijeljen na dva kongresna okruga, u kojima također pobjedu odnose pretežno Demokrati. Trenutni su kongresmeni Jim Cooper i Marsha Blackburn, oboje iz Demokratske stranke.

## Demografija

### Kretanje broja stanovnika

Prema podacima iz 2007, u području **Nashville-Davidson** živjelo je 65,6% bijelaca (od kojih 5,4% Hispanoamerikanaca), 28,9% Afroamerikanaca, 0,6% Indijanaca te 3,3% Azijata.

Prema službenom popisu iz 2000, u gradu je bilo 569.891 stanovnika, 237.405 kućanstava i 138.169 obitelji. Gustoća stanovništva je bila 438 stanovnika po km². Prema podacima iz 2007, šire gradsko područje brojalo je 619.626 stanovnika.

Prosječni godišnji prihod po domaćinstvu bio je 39.797 $a, a po obitelji 49.317 $. Gradski prihod po glavi stanovnika iznosio je 23.069 $. Oko 13% populacije bilo je ispod granice siromaštva.

Nashville je popularan među imigrantima, zbog relativno niskih troškova života i velikog tržišta rada. Imigracija se utrostručila tokom 1990-ih (sa 12.662 1990. na 39.596 2000.). U gradu žive Meksikanci, Kurdi, Vijetnamci, Laošani, Kambodžani, Arapi, Somalijci i drugi. Nashville ima najveću kurdsku zajednicu u SAD-u, s oko 11.000 ljudi. Oko 60.000 Butanaca izbjeglo je u SAD, od kojih će se dio naseliti u Nashvilleu. Tokom iračkih izbora 2005 godine, Nashville je bio među svjetskim gradovima u kojima su Iračani mogli glasati. Židovska zajednica stara je preko 150 godina i broji oko 6.500 pripadnika.

### Značajne osobe
* Miley Cyrus, pjevačica i glumica
* Young Buck, reper
* Ron Mercer, košarkaš
* Kathy Liebert, svjetska prvakinja u pokeru
* Bill Belichick, trener američkog nogometa, trostruki osvajač Superbowla
* Bettie Page, najpoznatija pin-up djevojka

Također, u Nashvilleu su živjeli i djelovali Johnny Cash, Jimi Hendrix, Faith Hill, Kris Kristofferson, Willie Nelson, Roy Orbison, Dolly Parton, Hank Williams, Al Gore, Andrew Jackson, James Knox Polk, Nicole Kidman, Oprah Winfrey, Reese Witherspoon i drugi.

## Privreda
Nashville je jedan od najvećih svjetskih centara muzičkog izdavaštva (drugi u SAD-u nakon New Yorka), posebno country muzike, u kojem sve glavne diskografske kuće imaju svoja zastupstva ili sjedišta, osobito u dijelu grada poznatom kao *Music Row*. Godine 2006., u Nashvilleu je bilo oko 19.000 zaposlenih u muzičkoj industriji, a ista je donosila 6,4 milijarde $ godišnje.

Premda je grad slavan po muzičkoj industriji i turizmu, glavna je privredna grana - zdravstvo. U Nashvillu ima sjedište preko 250 kompanija vezanih uz zdravstvo i medicinu, od kojih je najveća Hospital Corporation of America, najveći privatni vlasnik bolnica na svijetu. Godišnji prihod tih kompanija procijenjen je na 18,3 milijarde $ godišnje, a 94.000 ljudi radi u zdravstvu.

Još je jedna od značajnih privredna grana grada je automobilska industrija. Grad je od 2006 sjedište Nissana za Ameriku, zbog tog se i japanski konzulat preselio iz New Orleansa u Nashville.

## Obrazovanje
### Javne škole

Javno je školstvo u Nashvilleu pod upravom udruženja *Metropolitan Nashville Public Schools*.
### Privatne škole
* Christ Presbyterian Academy
* David Lipscomb Campus School
* Brentwood Academy
* Davidson Academy
* Donelson Christian Academy
* Battle Ground Academy
* The Ensworth School
* Franklin Road Academy
* Father Ryan High School
* Harpeth Hall School
* Madison Academy
* Montgomery Bell Academy
* Nashville Christian School
* Pope John Paul II High School
* St. Cecilia Academy
* University School of Nashville
### Visoko školstvo

Nashville nazivaju "Atenom Juga", zbog velikog broja škola i univerziteta u gradu i širem metropolitanskom području. Visoke škole i univerziteti Nashville su; American Baptist College, Aquinas College, Umjetnički institut Tennessee, Univerzitet Belmont, viša škola Draughons, Univerzitet Fisk, Free Will Baptist Bible College, Gupton College, Međunarodna akademija dizajna i tehnologije, Univerzitet Lipscomb, Meharry medicinska škola, Pravni fakultet, Nashville Auto Diesel College, Nashville State Community College, Univerzitet Strayer, Državni univerzitet Tennessee, Univerzitet Trevecca Nazarene, Univerzitet Phoenix, Univerzitet Vanderbilt i Watkinsova škola umjetnosti, dizajna i filma, pored toga djeluju i; Univerzitet Srednjeg Tennesseeja, s najvećim brojem studenata u saveznoj državi i Univerzitet Cumberland i neki manji.
## Kultura

Dobar dio svoje kulturne baštine grad duguje studentskoj i akademskoj populaciji. Od povijesnih spomenika, tu su Fort Nashborough, rekonstrukcija izvornog naselja, kao i Fort Negley, utvrda iz vremena Građanskog rata. Partenon u Nashvilleu vjerna je replika atenskog.
### Country muzika i Grand Ole Opry

Nashville je svjetski poznat po countryju, većina se turističkih tura zasniva na toj činjenici te razgledavanja uključuju Muzej i Kuću slavnih country muzike, kazalište Belcourt i Rymanov auditorij. Iz njega se do 1974 emitirala najdugovječnija američka radijska emisija, *[[Grand Ole Opry]]*, nakon čega je dobila vlastitu zgradu - Grand Ole Opry House, oko 15&nbsp;km istočno od centra. Jednom godišnje veliki broj posjetitelja privuče CMA muzički festival, ranije poznat kao Fan Fair. Pored ovoga, grad ima veliki broj lokala s country, bluegrass i drugom western muzikom.
### Kršćanska pop muzika
Kršćanska pop i rock muzička industrija se većinom nalazi u kvartu *Music Row*, kao i o obližnjem okrugu Williamson.
### Jazz
Premda se Nashville ne može ubrojiti u krug poznatih američkih jazz centara, u gradu postoji tradicija koja datira iz 1920-ih, neki su od najznačajnijih sastava bili The *Nashville Jazz Machine*, *Nashville Jazz Orchestra*, *The Establishment*, *The Francis Craig Orchestra* i drugi.
### Američki građanski rat
Uspomene na Američki građanski rat važan su izvor turističkog prihoda grada. Rekonstrukcija bitke za Nashville velika je turistička atrakcija, koja se tradicionalno odigrava svake godine, a nekoliko je starih južnjačkih plantaža pretvoreno u muzeje.
### Umjetnička događanja
Tennessee Performing Arts Center je najveća pozornica grada. Dom je kazališta Tennessee Repertory, dječjeg kazališta, opere i baleta. U septembru 2006 otvoren je Schermerhorn Symphony Center, u kojem djeluje simfonijski orkestar Nashvillea.
### Muzeji
Značajni muzeji i galerije grada su Fristov centar za vizualnu umjetnost, smješten u bivšoj zgradi pošte, botanički vrt i muzej umjetnosti Cheekwood, Muzej države Tennessee, galerije slikara Van Vechtena i Aarona Douglasa na Univerzitetu Fisk.
### Značajni događaji

* Gospel Music Association Dove Awards (dodjela nagrada za gospel muziku) održava se svakog aprila, ali svaki put na različitoj lokaciji, kao što su Grand Ole Opry i Rymanov auditorij. Manifestacija traje čitav tjedan i kulminira samom dodjelom.
* Filmski festival nezavisnog filma se također održava u aprilu i jedan je od najvećih u Americi.
* Poznati CMA country festival traje četiri dana u junu i privlači na hiljade posjetitelja.
* Sajam države Tennessee održava se u septembru na lokaciji State Fairgrounds. Traje devet dana i sadrži klasične western zabave kao što su jahanje, izložbe konja, rodeo i dr.
* Afrički ulični festival održava se u septembru na Državnom univerzitetu Tennessee.
* Nagrade udruženja country muzike (*The Country Music Association Awards*) održavaju se u novembru, većinom u Grand Ole Opryju i podižu veliku medijsku prašinu.
* Proslava američkog Dana nezavisnosti (4. jul) održava se u Riverfront Parku; također, Country Music maraton privuče i do 25 tisuća trkača iz cijelog svijeta. Značajni su i Tomato Art i Australian Festival; posljednji u nizu održava se u čast američko-australskog prijateljstva.

## Mediji

Najveće dnevne novine su *The Tennessean*, a tu su i *The City Paper* te portal *NashvillePost.com*. Od tjednika, tu su *Nashville Scene*, *Nashville Business Journal* i *The Tennessee Tribune*.

Svjetski poznata Country Music Television (CMT) ima sjedište u Nashvilleu, pored TV tu su i brojne radio stanice.

## Sport

### Sportske ekipe iz Nashvilla
* Tennessee Titans (američki nogomet - NFL)
* Nashville Predators (hokej - NHL)
* Nashville Sounds (bejzbol)
* Nashville Broncs (košarka - ABA)
* Nashville Metros (nogomet)
* Nashville Storm (američki nogomet)

### Sportski objekti
* LP Field
* Sommet Center
* Nashville Municipal Auditorium
* Herschel Greer Stadium
* Music City Motorplex
* Ezell Park
* Vanderbilt Stadium
* Memorial Gymnasium
* Hawkins Field
* Curb Event Center
* Gentry Center
* Allen Arena

## Parkovi i rekreacija

Poduzeće *Metro Board of Parks and Recreation* upravlja s preko 4000 hektara zelenih površina, od kojih četvrtina otpada na kompleks parkova Warner. Na jezerima Old Hickory i Percy Priest moguć je ribolov, skijanje na vodi, jedrenje (jedriličarski klub sveučilišta Vanderbilt) i vožnja čamcima.

## Transport

Nashville se nalazi na raskršću triju autoputa: Interstate 40, Interstate 24 i Interstate 65, koji su južno od centra grada povezani trasom autoputa Interstate 440.

Autobusni prijevoz je pod upravom kompanije Nashville Metropolitan Transit Authority. Pored grada je veliki međunarodni aerodrom te Music City Star željeznica.

## Gradovi prijatelji
Nashville ima ugovore o partnerstvu sa sljedećim gradovima:
*  Belfast
*  Caen
*  Edmonton
*  Magdeburg
*  Mendoza
*  Taiyuan

## Reference

## Literatura

* 
* 
* 
* 
* 
* 

## Vanjske veze

* Službena stranica 
* Turistička zajednica Nashvillea 
* Historija Nashvillea  
* Grand Ole Opry